CELEX: 32019D0984
Language: hr
Date: 2019-06-05 00:00:00
Title: Odluka (EU) 2019/984 Europskog parlamenta i Vijeća od 5. lipnja 2019. o izmjeni Direktive Vijeća 96/53/EZ u pogledu roka za provedbu posebnih pravila o najvećoj dopuštenoj duljini za kabine s poboljšanim aerodinamičkim radnim značajkama, boljom energetskom učinkovitošću i poboljšanim sigurnosnim značajkama

20.6.2019   
               
               
                  HR
               
               
                  Službeni list Europske unije
               
               
                  L 164/30
               
            
         ODLUKA (EU) 2019/984 EUROPSKOG PARLAMENTA I VIJEĆA
         od 5. lipnja 2019.
         o izmjeni Direktive Vijeća 96/53/EZ u pogledu roka za provedbu posebnih pravila o najvećoj dopuštenoj duljini za kabine s poboljšanim aerodinamičkim radnim značajkama, boljom energetskom učinkovitošću i poboljšanim sigurnosnim značajkama
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. stavak 1.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         nakon savjetovanja s Odborom regija,
         u skladu s redovnim zakonodavnim postupkom (2),
         budući da:
         
                     (1)
                  
                  
                     Direktiva Vijeća 96/53/EZ. (3) izmijenjena je Direktivom (EU) 2015/719 Europskog parlamenta i Vijeća (4) radi smanjenja potrošnje energije i emisija stakleničkih plinova, prilagodbe zakonodavstva tehnološkom razvoju i promjenjivim potrebama tržišta te olakšavanja intermodalnog prijevoza.
                  
               
                     (2)
                  
                  
                     Poboljšanom aerodinamikom kabina motornih vozila omogućila bi se znatna poboljšanja energetskih svojstava vozila. Međutim, zbog ograničenjâ najvećih duljina utvrđenih Direktivom 96/53/EZ to poboljšanje nije bilo moguće bez smanjenja nosivosti vozila. Stoga je Direktivom (EU) 2015/719 uvedeno odstupanje od ograničenjâ najvećih duljina.
                  
               
                     (3)
                  
                  
                     Odstupanje od ograničenjâ najvećih duljina uvedeno Direktivom (EU) 2015/719 treba se primjenjivati od datuma koji je tri godine nakon datuma prenošenja ili primjene potrebnih izmjena u pogledu tehničkih zahtjeva u vezi s homologacijom.
                  
               
                     (4)
                  
                  
                     Kako bi se koristi od aerodinamičnih kabina u pogledu energetskih svojstava teških vozila, ali i bolje vidljivosti za vozače, sigurnosti drugih sudionika u cestovnom prometu te sigurnosti i udobnosti za vozače što prije ostvarile, potrebno je osigurati da se takve aerodinamične kabine mogu uvesti bez nepotrebne odgode, čim budu doneseni potrebni zahtjevi u vezi s homologacijom.
                  
               
                     (5)
                  
                  
                     Prometnom sektoru i proizvođačima opreme potrebno je dovoljno vremena za razvoj novih usluga i proizvoda. Kako bi se iskoristile prednosti fleksibilnijih pravila za oblikovanje kabina, važno je da Komisija poduzme mjere kako bi osigurala da se potrebne tehničke odredbe mogu donijeti što prije, u svrhu omogućivanja neometanog i brzog ulaska nove generacije kabina na tržišta. Nadalje, Komisija i države članice trebale bi u okviru svojih uloga u Tehničkom odboru za motorna vozila, osnovanom Direktivom 2007/46/EZ (5) Europskog parlamenta i Vijeća, poduzeti sve što je u njihovoj moći kako bi se osiguralo brzo davanje mišljenja. Ako mjere koje namjerava uvesti Komisija nisu usklađene s mišljenjem tog odbora, ili ako mišljenje ne bude dano, Komisija će djelovati bez odgode u skladu s člankom 5.a stavkom 4. Odluke Vijeća 1999/468/EZ (6).
                  
               
                     (6)
                  
                  
                     Direktivu 96/53/EZ trebalo bi stoga na odgovarajući način izmijeniti,
                  
               DONIJELI SU OVU ODLUKU:
         
            Članak 1.
            Članak 9.a Direktive 96/53/EZ mijenja se kako slijedi:
            
                        1.
                     
                     
                        u stavku 2., drugi podstavak, iza točke (d), zamjenjuje se sljedećim:
                        „U tu svrhu Komisija do 1. studenoga 2019. u okviru Direktive 2007/46/EZ poduzima mjere potrebne za homologaciju vozila ili skupova vozila iz stavka 1. ovog članka.”;
                     
                  
                        2.
                     
                     
                        stavak 3. zamjenjuje se sljedećim:
                        
                           „3.   Stavak 1. primjenjuje se od 1. rujna 2020.”.
                        
                     
                  
         
            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 5. lipnja 2019.
            
               
                  Za Europski parlament
               
               
                  Predsjednik
               
               A. TAJANI
            
            
               
                  Za Vijeće
               
               
                  Predsjednik
               
               G. CIAMBA
            
         
         
            (1)  SL C 62, 15.2.2019., str. 286.
         
            (2)  Stajalište Europskog parlamenta od 26. ožujka 2019. (još nije objavljeno u Službenom listu) i Odluka Vijeća od 22. svibnja 2019.
         
            (3)  Direktiva Vijeća 96/53/EZ od 25. srpnja 1996. o utvrđivanju najvećih dopuštenih dimenzija u unutarnjem i međunarodnom prometu te najveće dopuštene mase u međunarodnom prometu za određena cestovna vozila koja prometuju unutar Zajednice (SL L 235, 17.9.1996., str. 59).
         
            (4)  Direktiva (EU) 2015/719 Europskog parlamenta i Vijeća od 29. travnja 2015. o izmjeni Direktive Vijeća 96/53/EZ o utvrđivanju najvećih dopuštenih dimenzija u unutarnjem i međunarodnom prometu te najveće dopuštene mase u međunarodnom prometu za određena cestovna vozila koja prometuju unutar Zajednice (SL L 115, 6.5.2015., str. 1.).
         
            (5)  Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (SL L 263, 9.10.2007., str. 1.).
         
            (6)  Odluka Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (SL L 184, 17.7.1999., str. 23.).